1Omuundu yeesi ofukiirira ati Yesu niye Kristo, oyo aaba ali omwaana wa Nasae. Handi omuundu odaha simwaana yesi ahoyeere ohudaha omwaana yeesi. 2Sino nisyo esyeekesa siti hudaha abaana ba Nasae: nihudaha Nasae handi hwawulira ebilagiro byae. 3Kano niko amahulundu k'ohudaha Nasae: ohuwulira ebilagiro byae. Handi ebilagiro byae haba sibyomeranu 4olwohuba buli mwaana wa Nasae yeesi ayiingira amaani k'esyaalo. Yino niyo engeri yihuyiingiriramo amaani k'ohusyaalo: huyiingira nende efukiirira yeefwe. 5Abulao omuundu onyala ohuyiingira amaani k'ohusyaalo ohutusaho omuundu ofukiirira ati Yesu Mwaana wa Nasae. 6Yesu Kristo niye omuundu weecha nende amaachi kabatiisa, nende amabaanga kae. Haba siyeecha nende amaachi kong'ene, nae amaachi nende amabaanga. Handi Mwooyo Mwolerefu mweene yomiisa obwadyeeri buno, olwohuba Mwooyo Mwolerefu bwadyeeri nibwo. 7Baliwo abajulisi badatu abomiisa obwadyeeri buno: 8Mwooyo, amaachi, nende amabaanga. Handi badatu bano boosi bafukiirisania. 9Nikali mbwe hufukiirira emboosi ch'abandu, echomiisibwa nende obwadyeeri bwoosi, awo huhoyeere ohufukiirira echa Nasae chihiramo amaani, handi niyo emboosi yi Nasae yomiisa hu Mwaana wae. 10Omuundu yeesi ofukiirira Omwaana wa Nasae oyo aaba yomiisa obwadyeeri buno mu mwooyo kwae; nae omuundu otafukiirira Nasae, oyo aaba amuhola omubacha, olwohuba haba saafukiirira bi Nasae yaboola niyomiisa obwadyeeri budiira hu Mwaana wae. 11Mani yino niyo emboosi yomiisa obwadyeeri: yiti, Nasae yamala ohutubeeresa obulamu butaakama, handi obulamu buno bunyoolehana mu Mwaana wae. 12Omuundu yeesi oli nende Omwaana wa Nasae oyo niye oli nende obulamu buno: nae omuundu yeesi obula Omwaana wa Nasae oyo abula nende obulamu. 13Mbandiikira sino, eng'we abafukiirira mu liita ly'Omwaana wa Nasae munyale ohumanya muti muli nende obulamu butaakama. 14Sino nisyo esikera hwaaba nende obugumu mu moni wa Nasae: hwomiisa huti achia ohutubeeresa esiindu syoosi nihumwekongooya koti lu yeenya. 15Handi nihumanya huti atuwulira nihumusaba esiindu syoosi, awo humanya handi huti, achia ohutubeeresa buli siindu sihumusaba syoosi. 16Omuundu naabona owaasye naahola esibi sitaleeta ohufwa, ahoyeere ohwekongooya mani Nasae achia ohubeeresa omuundu oyo obulamu. Mboola esyo ohudiira hu bandu bahola esibi sitaleeta ohufwa. Nae aliwo esibi sileeta ohufwa. Mani haba simboola endi muhoyeere ohwekongooya Nasae ebidiira hu sibi esyo. 17Ebiholwa byoosi ebitaali ebilungifu bibi nibyo, nae aliwo ebibi biindi bitaleeta ohufwa. 18Humanyire huti, omwaana wa Nasae haba siyemeeda ohuhola ebibi, olwohuba Omwaana wa Nasae amuliinda bulai, handi Omusuku saanyala humuholaho esibi syoosi. 19Humanyire huti huli abandu ba Nasae, handi esyaalo syoosi siri mu bunyala bw'Omusuku. 20Humanyire huti Omwaana wa Nasae yamala ohwiicha, handi yatubeeresa amakesi kakera hwaamanya omuundu w'adyeeri. Humenya mu bulala nende Nasae w'adyeeri mu bulala, nende Omwaana wae Yesu Kristo. Wuno niye Nasae waadyeeri mweene, handi niye obulamu butaakama. 21Baana bange, mutule hu banasaye b'obubacha.
Copyright
Learn More
lug_Latn zho_Hant eng_Latn